[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.9.2009

COM(2009) 473 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΤΟΥ ΣΥΣΤΗΜΑΤΟΣ ΠΛΗΡΟΦΟΡΙΩΝ ΓΙΑ ΤΙΣ ΘΕΩΡΗΣΕΙΣ (VIS) ΚΑΤΑ ΤΟ 2008 (υποβάλλεται σύμφωνα με την υποχρέωση του άρθρου 6 της απόφασης αριθ. 2004/512/EΚ του Συμβουλίου)

Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την ανάπτυξη του συστήματος πληροφοριών για τις θεωρήσεις (VIS)

Έκθεση προόδου για το διάστημα μεταξύ Ιανουαρίου – Δεκεμβρίου 2008 (COM (2009)473)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Πρόοδος του σχεδίου 3

2.1. Πρόοδος που σημειώθηκε κατά την περίοδο αναφοράς της έκθεσης 3

2.1.1. Νομικό πλαίσιο του VIS 4

2.1.2. Αλλαγή του χρονοδιαγράμματος VIS 5

2.1.3. Ανάπτυξη του κεντρικού συστήματος – αποτελέσματα 6

2.1.4. Ανάπτυξη του Συστήματος Βιομετρικής Αντιστοιχίας (Biometric Matching System (BMS)) 6

2.1.5. Προετοιμασία των εγκαταστάσεων και δίκτυο 7

2.1.6. Δοκιμές και συναφή αποτελέσματα 7

2.1.7. Σχεδιασμός και συντονισμός σε εθνικό επίπεδο 9

2.1.8. Φίλοι του VIS 9

2.1.9. Εγκατάσταση του VIS στις προξενικές υπηρεσίες και στα σημεία διέλευσης των συνόρων 10

2.2. Διαχείριση του σχεδίου από την Επιτροπή 11

2.2.1. Σχεδιασμός και προϋπολογισμός 11

2.2.2. Διαχείριση των κινδύνων 11

2.2.3. Συμβούλιο διαχείρισης του σχεδίου (Project management board (PMB)) 12

2.3. Συνεδριάσεις της επιτροπής SIS II 12

2.3.1. Επιτροπή SIS-VIS 12

2.3.2. Συμβούλιο διαχείρισης των αλλαγών (Change Management Board (CMB)) 12

2.3.3. Συμβουλευτική ομάδα δοκιμών (Test Advisory Group (TAG)) 12

2.3.4. Ομάδα εμπειρογνωμόνων του ηλεκτρονικού ταχυδρομείου του VIS (VIS Mail Expert Group(VIS MEG)) 13

3. Συμπεράσματα και προοπτικές 13

1. Εισαγωγή

Η παρούσα έκθεση παρουσιάζει τις εργασίες σχετικά με την ανάπτυξη του συστήματος πληροφοριών για τις θεωρήσεις (VIS), τις οποίες διεξήγαγε η Επιτροπή κατά το 2008 (από τον Ιανουάριο μέχρι το Δεκέμβριο 2008). Πρόκειται για την πέμπτη έκθεση προόδου[1] η οποία υποβλήθηκε από την Επιτροπή στο Συμβούλιο και το Ευρωπαϊκό Κοινοβούλιο σύμφωνα με το άρθρο 6 της απόφασης 2004/512/EΚ του Συμβουλίου της 8ης Ιουνίου 2004, για τη δημιουργία του συστήματος πληροφοριών για τις θεωρήσεις (VIS)[2]. Η εν λόγω απόφαση προβλέπει ότι η Επιτροπή, επικουρούμενη από την επιτροπή SIS II[3], είναι υπεύθυνη για την ανάπτυξη του VIS, ενώ οι εθνικές υποδομές προσαρμόζονται και/ή αναπτύσσονται από τα κράτη μέλη. Το 2007, δημιουργήθηκε η επιτροπή SIS-VIS[4] για να επικουρεί την Επιτροπή κατά την άσκηση των εξουσιών εκτέλεσης που διαθέτει σε σχέση με ζητήματα που αφορούν τη λειτουργική φάση των σχεδίων SIS II και VIS. Η πρώτη συνεδρίαση της επιτροπής SIS-VIS σχετικά με το VIS πραγματοποιήθηκε το Νοέμβριο 2008, μετά την έναρξη ισχύος του κανονισμού (EΚ) αριθ. 767/2008 σχετικά με το σύστημα πληροφοριών για τις θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS)[5] .

2. Πρόοδος του σχεδίου

2.1. Πρόοδος που σημειώθηκε κατά την περίοδο αναφοράς της έκθεσης

Σύνοψη των κύριων δραστηριοτήτων

Κατά το τέλος της περιόδου που εξετάζεται στην παρούσα έκθεση, ο προκαταρκτικός έλεγχος συμμόρφωσης (pre-Compliance Testing) με διάφορα κράτη μέλη διάνυε τη δεύτερη φάση του, μετά την επιτυχή ολοκλήρωση της δοκιμής αποδοχής εργοστασίου (Factory Acceptance Test (FAT)).

Κατά τη διάρκεια της γαλλικής προεδρίας δημιουργήθηκε η ομάδα των «Φίλων του VIS», προκειμένου να εξασφαλίσει την παρακολούθηση των εθνικών σχεδίων VIS και να αποτελέσει σύνδεσμο μεταξύ των υπουργείων και των εμπειρογνωμόνων, κατά τρόπον ώστε να μπορούν να παρακολουθούνται εκ του σύνεγγυς οι εξελίξεις που σημειώνονται στο επίπεδο των κρατών μελών.

Το συμβούλιο διαχείρισης των αλλαγών (Change Management Board (CMB)) δημιουργήθηκε το Μάρτιο του 2008 για να διατηρήσει σταθερές προδιαγραφές και να διατυπώσει συμβουλές όσον αφορά όλες τις αιτήσεις αλλαγής που θα μπορούσαν να έχουν επίπτωση στις τεχνικές προδιαγραφές του VIS.

Η συμβουλευτική ομάδα δοκιμών (Test Advisory Group (TAG)) δημιουργήθηκε επίσης για να συζητά με τα κράτη μέλη και να συμφωνεί για όλα τα ζητήματα που αφορούν τις δοκιμές.

Κατά τη διάρκεια της συγκεκριμένης περιόδου, ζητήθηκαν διάφορες αλλαγές του VIS και του συστήματος βιομετρικής αντιστοιχίας (Biometric Matching System (BMS)), με στόχο να εφαρμοστούν πριν από τη δοκιμή λειτουργίας των συστημάτων (Operational Systems Test (OST)). Κατέστη σαφές ότι αυτές οι αλλαγές απαιτούσαν περισσότερο χρόνο. Κατόπιν συμβουλής της ομάδας των «Φίλων του VIS», το COREPER συμφώνησε το Δεκέμβριο του 2008 ότι το σχέδιο VIS έπρεπε να επανεξεταστεί για να ληφθούν υπόψη αυτές οι τελικές αλλαγές του συστήματος, εξασφαλίζοντας ταυτόχρονα ότι ως ημερομηνία έναρξης λειτουργίας του VIS θα πρέπει να συνεχίσει να θεωρείται το 2009[6].

2.1.1. Νομικό πλαίσιο του VIS

Παρά το γεγονός ότι τον Ιούνιο του 2007 επιτεύχθηκε πολιτική συμφωνία μεταξύ του Ευρωπαϊκού Κοινοβουλίου και του Συμβουλίου ΔΕΥ σχετικά με το «νομοθετικό πακέτο VIS», το οποίο αποτελείται από τον κανονισμό για το σύστημα πληροφοριών για τις θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας[7] (κανονισμός VIS) και μια απόφαση του Συμβουλίου υπαγόμενη στον τρίτο πυλώνα[8], οι νομικές πράξεις εγκρίθηκαν επίσημα τον Ιούνιο του 2008, μετά την άρση δύο κοινοβουλευτικών επιφυλάξεων.

Ο κανονισμός (EΚ) αριθ. 767/2008 ορίζει το σκοπό και τις λειτουργικές δυνατότητες του VIS καθώς και τις αρμοδιότητες του συγκεκριμένου συστήματος. Επιπλέον, καθορίζει τις προϋποθέσεις και τις διαδικασίες ανταλλαγής δεδομένων μεταξύ κρατών μελών για τις αιτήσεις θεωρήσεων μικρής διάρκειας και τις αποφάσεις που λαμβάνονται σχετικά με αυτές. Το VIS θα επεξεργάζεται αλφαριθμητικά δεδομένα, φωτογραφίες και δακτυλικά αποτυπώματα του αιτούντος θεώρηση, ώστε να εξασφαλίζεται αξιόπιστος έλεγχος και ταυτοποίηση των προσώπων.

Η απόφαση 2008/633/ΔΕΥ του Συμβουλίου αφορά την πρόσβαση στο σύστημα πληροφοριών για τις θεωρήσεις (VIS) εκ μέρους των εντεταλμένων αρχών των κρατών μελών και της Ευρωπόλ, προς αναζήτηση δεδομένων για την πρόληψη, εξακρίβωση και διερεύνηση τρομοκρατικών πράξεων και άλλων σοβαρών αξιόποινων πράξεων.

Και οι δύο νομικές πράξεις δημοσιεύθηκαν στην Επίσημη Εφημερίδα στις 13 Αυγούστου 2008 και τέθηκαν σε ισχύ στις 2 Σεπτεμβρίου 2008.

Η θέσπιση των προαναφερόμενων νομικών πράξεων επέτρεψε την οριστικοποίηση των τεχνικών προδιαγραφών και τη συνέχιση της ανάπτυξης, που πραγματοποιήθηκε βάσει του νομοθετικού σχεδίου που αποτέλεσε το αντικείμενο πολιτικής συμφωνίας το 2007, σύμφωνα με τις προβλέψεις του νέου χρονοδιαγράμματος. Πριν από την έναρξη της λειτουργίας του VIS πρέπει εξίσου να τροποποιηθεί η κοινή προξενική εγκύκλιος[9] και ο κώδικας συνόρων του Σένγκεν[10] προκειμένου να ληφθούν υπόψη οι δραστηριότητες του VIS που αφορούν, αντίστοιχα, τις προξενικές υπηρεσίες και τα συνοριακά σημεία διέλευσης. Επιτεύχθηκε πολιτική συμφωνία όσον αφορά αυτές τις δύο τροποποιητικές πράξεις κατά το τέλος της περιόδου αναφοράς της έκθεσης. Οι συζητήσεις σχετικά με την πρόταση κανονισμού για τη θέσπιση Κοινοτικού Κώδικα Θεωρήσεων[11] συνεχίστηκαν εξίσου κατά τη διάρκεια της εξεταζόμενης στην έκθεση περιόδου, αλλά η συγκεκριμένη πράξη δεν έχει ακόμη εγκριθεί.

2.1.2. Αλλαγή του χρονοδιαγράμματος VIS

Σύμφωνα με το αναθεωρημένο χρονοδιάγραμμα που συμφωνήθηκε το Σεπτέμβριο 2007 και λαμβάνοντας υπόψη όλες τις αλλαγές που έπρεπε να γίνουν στο κεντρικό σύστημα λόγω της έγκρισης της νομικής βάσης, το κεντρικό VIS θα έπρεπε να είναι έτοιμο να τεθεί σε λειτουργία τον Ιούνιο του 2009. Κατά τη διάρκεια της περιόδου αναφοράς της έκθεσης, οι εργασίες εξακολούθησαν με σκοπό να τηρηθεί αυστηρά η προθεσμία και το χρονοδιάγραμμα. Πρακτικά όλα τα στάδια διανύθηκαν σύμφωνα με το συμφωνημένο πρόγραμμα. Κατά τη διάρκεια των συζητήσεων με τους εμπειρογνώμονες των κρατών μελών στο πλαίσιο της ομάδας των εθνικών διαχειριστών του σχεδίου VIS (National Project Managers) και του συμβουλίου διαχείρισης των αλλαγών (Change Management Board (CMB)) (βλ. τμήμα 2.3), τα κράτη μέλη υπέβαλαν ορισμένες αιτήσεις αλλαγών[12] που θα είχαν επίπτωση στην εξέλιξη του VIS και του BMS (σύστημα βιομετρικών αντιστοιχιών) και θα καθιστούσαν αναγκαία την επικαιροποίηση των τεχνικών προδιαγραφών. Τον Νοέμβριο, το CMB (συμβούλιο διαχείρισης των αλλαγών) συνέστησε την εφαρμογή αυτών των αλλαγών πριν από την έναρξη λειτουργίας του VIS και η επιτροπή SIS II συμφώνησε με αυτήν την προσέγγιση. Δεδομένου ότι αυτές οι τροποποιήσεις θα καθυστερήσουν την ανάπτυξη του VIS κατά έξι μήνες, σύμφωνα με αξιολόγηση που πραγματοποιήθηκε από τον κύριο ανάδοχο ανάπτυξης (Main Development Contractor), οι συστάσεις του συμβουλίου διαχείρισης των αλλαγών (CMB) και της επιτροπής SIS II διαβιβάστηκαν στην ομάδα των «φίλων του VIS» προς συζήτηση και διατύπωση προσανατολισμών. Η ομάδα, η οποία συνήλθε για πρώτη φορά το Δεκέμβριο, επιβεβαίωσε την ομόφωνη επιθυμία των κρατών μελών για την εφαρμογή αυτών των αλλαγών πριν από την έναρξη λειτουργίας του VIS. Κατά την τελευταία συνεδρίαση του 2008, το COREPER ζήτησε από την Επιτροπή να καταρτίσει ένα νέο λεπτομερές χρονοδιάγραμμα για το VIS, το οποίο θα έπρεπε να λάβει υπόψη τις προαναφερόμενες αλλαγές και να αναβάλει την έναρξη λειτουργίας για τα τέλη του 2009.

2.1.3. Ανάπτυξη του κεντρικού συστήματος – αποτελέσματα

Η ανάπτυξη διαφόρων ανασκοπήσεων των βασικών αποτελεσμάτων και διαφόρων δοκιμαστικών αποτελεσμάτων[13] συνεχίστηκε κατά την εξεταζόμενη περίοδο. Η απόλυτα λειτουργική έκδοση των λεπτομερών τεχνικών προδιαγραφών (Detailed Technical Specifications (DTS)) έγινε δεκτή τον Απρίλιο παράλληλα με το έγγραφο ελέγχου διασύνδεσης (Interface Control Document (ICD)).[14] Καθορίστηκαν κατ’ αυτόν τον τρόπο οι μεγάλες κατευθυντήριες γραμμές των τεχνικών και αρχιτεκτονικών προδιαγραφών. Όπως προβλεπόταν, η τελική εκδοχή των λεπτομερών τεχνικών προδιαγραφών (DTS), η οποία περιελάμβανε τις λειτουργικές προδιαγραφές, τα ζητήματα αρχιτεκτονικής του συστήματος καθώς και τις τεχνικές προδιαγραφές, παρελήφθη κατά τα τέλη του μηνός Σεπτεμβρίου. Δεδομένου ότι η εφαρμογή των αλλαγών που ζητήθηκαν αποφασίστηκε το 2008, τα DTS και ICD θα χρειαστεί να ενημερωθούν για να ληφθούν υπόψη οι συγκεκριμένες αλλαγές. Η δεύτερη εκδοχή του προσομοιωτή CD με βάση το μορφότυπο ICD/XSD 1.76 κοινοποιήθηκε στα κράτη μέλη τον Οκτώβριο. Περιελάμβανε διορθώσεις που αποτελούν συνέχεια της δοκιμής αποδοχής εργοστασίου (Factory Acceptance Test (FAT)) η οποία διεξήχθη και ολοκληρώθηκε επιτυχώς το Σεπτέμβριο.

2.1.4. Ανάπτυξη του Συστήματος Βιομετρικής Αντιστοιχίας (Biometric Matching System (BMS))

Μετά την επίτευξη πολιτικής συμφωνίας μεταξύ του Συμβουλίου και του Ευρωπαϊκού Κοινοβουλίου σχετικά με τον κανονισμό VIS και τη σχετική απόφαση, ο κύριος ανάδοχος ανάπτυξης (Main Development Contractor) προέβη σε ανάλυση για να καθορίσει τις εργασίες ανάπτυξης του συστήματος που θα χρειαστούν προκειμένου να καταστεί το VIS πλήρως συμβατό με το νομικό πλαίσιο και να μπορεί να συνδεθεί με το BMS. Η αναστολή της σύμβασης BMS[15] άρθηκε την 1η Απριλίου και το περιβάλλον του συστήματος BMS συνδέθηκε στη συνέχεια με το VIS με σκοπό τη διεξαγωγή της δοκιμής αποδοχής εργοστασίου (Factory Acceptance Test (FAT)).

Χορηγήθηκε επίσης αμέσως στα κράτη μέλη εξοπλισμός λογισμικού για βιομετρικές λειτουργικές δυνατότητες. Κατά τη διάρκεια του έτους, τα κράτη μέλη έλαβαν επίσης εξοπλισμό λογισμικού για να τον χρησιμοποιήσουν στα δικά τους συστήματα λήψης δακτυλικών αποτυπωμάτων και έκαναν χρήση της δικτυακής πύλης BMS για την εφαρμογή των εθνικών βιομετρικών στοιχείων τους. Το 2008, πολλές ομάδες κλήθηκαν να συμμετέχουν στην επίδειξη του συστήματος BMS η οποία περιελάμβανε προσομοιώσεις της χρήσης του VIS στις προξενικές υπηρεσίες και στα σημεία διέλευσης των συνόρων. Αντιπροσωπείες των κρατών μελών, των μελών του Ευρωπαϊκού Κοινοβουλίου καθώς και ο αντιπρόεδρος κ. Barrot και μέλη του γραφείου του είχαν την ευκαιρία να γνωρίσουν σε αναπαράσταση διάφορα πρακτικά ζητήματα και τη ροή των αιτήσεων για την έκδοση βιομετρικών θεωρήσεων.

Κατά το 2008, εκπονήθηκαν σχέδια μέτρων εφαρμογής, τα οποία προσδιορίζουν τις προδιαγραφές όσον αφορά την ευκρίνεια και τη χρήση των δακτυλικών αποτυπωμάτων για τη βιομετρική ταυτοποίηση και έλεγχο εφαρμόζοντας τις ελάχιστες προδιαγραφές που ορίσθηκαν από την απόφαση 2006/648/EΚ της Επιτροπής. Τα σχέδια αυτά θα πρέπει να εξεταστούν από την Επιτροπή SIS-VIS κατά το 2009.

Το πρώτο μέρος των δοκιμών του συστήματος BMS (BMS Systems Solutions Test) ολοκληρώθηκε κατά τα τέλη της περιόδου αναφοράς της έκθεσης, αλλά οι έλεγχοι ακρίβειας και αποδοτικότητας συνεχίζονται κατά το 2009. Συνεχίστηκαν οι προπαρασκευαστικές εργασίες για μεταγενέστερες δοκιμές και για την ανάπτυξη εργαλείων. Ένα εγχειρίδιο που παρουσιάζει τις βέλτιστες δακτυλοσκοπικές πρακτικές για το BMS εκπονήθηκε και διανεμήθηκε στα κράτη μέλη κατά την τελευταία συνεδρίαση των διαχειριστών των εθνικών σχεδίων VIS που πραγματοποιήθηκε το 2008.

2.1.5. Προετοιμασία των εγκαταστάσεων και δίκτυο

Η βασική κεντρική μονάδα και η εφεδρική κεντρική μονάδα του VIS εγκαταστάθηκαν στο Στρασβούργο (Γαλλία) και στο St. Johann im Pongau (Αυστρία) το Φεβρουάριο. Η σύνδεση μεταξύ της βασικής κεντρικής μονάδας και της εφεδρικής κεντρικής μονάδας πραγματοποιήθηκε την 1η Απριλίου, πριν από την οριζόμενη στη σύμβαση ημερομηνία. Η εγκατάσταση του υλικού πληροφορικής και στις δύο εγκαταστάσεις ξεκίνησε σύμφωνα με τα προβλεπόμενα και οριστικοποιήθηκε κατά τα τέλη Ιουλίου.

Η εγκατάσταση του δικτύου ξεκίνησε τον Ιανουάριο του 2008, παράλληλα με την αποστολή ερωτηματολογίου σχετικά με τις εγκαταστάσεις στο σύνολο των κρατών μελών. Οι επισκέψεις των 48 εγκαταστάσεων ολοκληρώθηκαν τον Μάρτιο και η παράδοση κυκλωμάτων συνεχίστηκε την άνοιξη, παρά το γεγονός ότι για έξι εγκαταστάσεις ανεστάλησαν οι παραδόσεις μέχρι τα τέλη του έτους, μετά από αίτηση των κρατών μελών. Η εγκατάσταση του δικτύου ολοκληρώθηκε, σύμφωνα με τα προβλεπόμενα, κατά τα τέλη του Ιουνίου για όλες τις εθνικές εγκαταστάσεις, εξαιρουμένων τεσσάρων βασικών εγκαταστάσεων και πέντε εφεδρικών εγκαταστάσεων στις οποίες η καθυστέρηση οφειλόταν κυρίως σε έλλειψη προετοιμασίας των χώρων.

Στις 17 Ιουνίου 2008 εκδόθηκε η απόφαση 2008/602/EΚ της Επιτροπής για τον καθορισμό της διάρθρωσης και των απαιτήσεων των εθνικών διεπαφών και της υποδομής επικοινωνίας μεταξύ του κεντρικού συστήματος πληροφοριών για τις θεωρήσεις VIS και των εθνικών διεπαφών κατά τη φάση ανάπτυξης..

2.1.6. Δοκιμές και συναφή αποτελέσματα

Κατά την περίοδο αναφοράς της έκθεσης διεξήχθηκαν οι βασικές προετοιμασίες για τις δοκιμές του κεντρικού VIS και για τις δοκιμές με τα κράτη μέλη που επρόκειτο να αρχίσουν στις αρχές του 2009. Τον Απρίλιο, τα κράτη μέλη διόρισαν υπευθύνους για τη διαχείριση των δοκιμών. Έξι κράτη μέλη επελέγησαν για να είναι τα πρώτα κράτη που θα πραγματοποιήσουν δοκιμές συμμόρφωσης και να συμμετάσχουν στο λειτουργικό έλεγχο του συστήματος (Operational Systems Tests (OST))[16]. η συμμετοχή εννέα άλλων θα καταστεί απαραίτητη για να πραγματοποιηθούν οι δοκιμές προσωρινής αποδοχής του συστήματος (Provisional System Acceptance Test (PSAT))[17]. Τα κράτη μέλη που θα συμμετάσχουν στο λειτουργικό έλεγχο του συστήματος (OST) συνδέθηκαν με το δίκτυο τον Ιούνιο και ορισμένα είχαν ολοκληρώσει την ανάπτυξη του εθνικού τους συστήματος μέχρι τα τέλη Σεπτεμβρίου, όταν ξεκίνησαν οι προκαταρκτικές δοκιμές συμμόρφωσης στο χώρο του VIS (VIS Playground). Αυτό το περιβάλλον δοκιμών συμπεριλαμβάνει όλες τις λειτουργίες BMS από τις αρχές Οκτωβρίου. Κατά τα τέλη της περιόδου αναφοράς, οι έξι χώρες που συμμετέχουν στις δοκιμές OST διέθεταν βασική σύνδεση και προετοιμάζονταν για να πραγματοποιήσουν δοκιμές ικανότητας σύνδεσης. Τρεις από αυτές τις χώρες είχαν ολοκληρώσει με επιτυχία τις δοκιμές τους συμμόρφωσης μέχρι τα τέλη του 2008. Παράλληλα, οι λειτουργικές δοκιμές των λύσεων του συστήματος (System Solution Tests (SST)) είχαν ξεκινήσει, ακολουθούμενες από δοκιμές απόδοσης. Λαμβάνοντας υπόψη την αποδοχή των αιτήσεων αλλαγών, ορισμένες φάσεις δοκιμών θα αποτελέσουν το αντικείμενο νέου προγραμματισμού. Μια δεύτερη επανάληψη των δοκιμών των λύσεων του συστήματος (SST) θα πραγματοποιηθεί μετά την εφαρμογή των αιτηθεισών αλλαγών, ακολουθούμενη στη συνέχεια από λειτουργικές δοκιμές (OST) του συστήματος και τέλος από δοκιμή προσωρινής αποδοχής του συστήματος (PSAT), με την προοπτική να μπορεί να κηρυχθεί το VIS λειτουργικό μέχρι τα τέλη του Δεκεμβρίου του 2009.

Η πρώτη εκδοχή της περιγραφής του σχεδίου δοκιμής (Test Design Description (TDD)) για τη δοκιμή αποδοχής εργοστασίου (Factory Acceptance Test (FAT)) έγινε δεκτή και απεστάλη στα κράτη μέλη τον Ιανουάριο του 2008. Αυτά ανακοίνωσαν περιπτώσεις λειτουργικών δοκιμών που έπρεπε να συμπεριληφθούν στο συγκεκριμένο έγγραφο (FAT TDD ) το αργότερο εντός του έτους. Η δοκιμή FAT ξεκίνησε στις 6 Αυγούστου και πραγματοποιήθηκε σε τέσσερις κύκλους μέχρι τις 29 Σεπτεμβρίου. Η τελική εκδοχή του FAT TDD (2.0) που παραδόθηκε τον Οκτώβριο περιελάμβανε τις διορθώσεις που έγιναν κατά τη διάρκεια των δοκιμών FAT και χρησίμευσε ως βάση για την προετοιμασία των λειτουργικών λύσεων του συστήματος (SST).

Το πρωτόκολλο ελέγχου της συμμόρφωσης (Compliance Test Protocol (CTP)) επικαιροποιήθηκε σε συνάρτηση με το νομικό πλαίσιο που αποτέλεσε το αντικείμενο πολιτικής συμφωνίας και ενσωμάτωσης με το BMS, και μια νέα εκδοχή παραδόθηκε το Μάρτιο. Η τελική εκδοχή (2.10) διατέθηκε στα κράτη μέλη τον Απρίλιο. Αυτό το πρωτόκολλο (CTP) χρησιμεύει ως έγγραφο αναφοράς για να προσδιοριστούν οι δοκιμές συμμόρφωσης και να καταρτιστεί η περιγραφή του σχεδιασμού αυτών των δοκιμών (Test Design Description for the Compliance Tests) (CT TDD). Αυτή η περιγραφή (CT TDD) παρουσιάζει λεπτομερώς το σύνολο των δοκιμών που συνδέονται με τις δοκιμές συμμόρφωσης των κρατών μελών (Compliance Testing, CT), σύμφωνα με το έγγραφο που περιγράφει το σχεδιασμό της δοκιμής αποδοχής (FAT TDD), και παραδόθηκε τον Οκτώβριο. Η εκδοχή 2.30 του σχεδίου δοκιμών (Test Plan) έγινε δεκτή τον Ιούλιο.

Το πρώτο σχέδιο των μη λειτουργικών TDD για τις δοκιμές των λύσεων του συστήματος (SST) παρελήφθη τον Απρίλιο. Αυτή η υπηρεσία σχολιάστηκε εκτεταμένα από τις υπηρεσίες της Επιτροπής και τα κράτη μέλη κατά τη διάρκεια περιόδου εξέτασης που διήρκεσε πολλούς μήνες. Πολλές ενδιάμεσες εκδόσεις παρουσιάστηκαν αλλά η έκδοση 1.00 της περιγραφής των δοκιμών των λύσεων του συστήματος (SST TDD) τέθηκε στη διάθεση των κρατών μελών το Σεπτέμβριο. Η μη λειτουργική και η λειτουργική έκδοση εξετάστηκαν κατά το δεύτερο εξάμηνο και οι λειτουργικές δοκιμές του SST ξεκίνησαν το Δεκέμβριο. Οι δοκιμές εκτελούνται εκ νέου στις περιπτώσεις που υπάρχουν αποκλίσεις σε σχέση με την περιγραφή του σχεδιασμού της δοκιμής (TDD).

2.1.7. Σχεδιασμός και συντονισμός σε εθνικό επίπεδο

Κατά τη διάρκεια της περιόδου αναφοράς, οι υπηρεσίες της Επιτροπής διοργάνωσαν στο πλαίσιο της επιτροπής SIS II, δέκα συνεδριάσεις των εθνικών διαχειριστών του σχεδίου (NPM), προκειμένου να εξετάσουν τα θέματα που έχουν σχέση με το σχεδιασμό, τους κινδύνους και τις δραστηριότητες στο επίπεδο του κεντρικού σχεδίου και των εθνικών σχεδίων. Δημιουργήθηκε επίσης χωριστή συμβουλευτική ομάδα δοκιμών (Test Advisory Group (TAG)) για να υποστηρίξει την επιτροπή SIS II, παράλληλα με το συμβούλιο διαχείρισης των αλλαγών (Change Management Board (CMB)) και την ομάδα εμπειρογνωμόνων του ηλεκτρονικού ταχυδρομείου VIS (VIS Mail expert group). Αυτά τα όργανα δημιουργήθηκαν για να εξετάσουν ιδιαίτερα ζητήματα όσον αφορά τις δοκιμές, τις αλλαγές του συστήματος προδιαγραφών και την εξέλιξη του μηχανισμού επικοινωνίας με ηλεκτρονικά μηνύματα του συστήματος VIS αντίστοιχα.

Πέραν της διαθεσιμότητας του κεντρικού VIS, ο παράγοντας κλειδί για να καταστεί το σύστημα λειτουργικό είναι η πρόοδος των εθνικών σχεδίων. Η κατάσταση προόδου ποικίλει ανάλογα με τα κράτη μέλη σε συνάρτηση με τις συνθήκες που επικρατούν σε εθνικό επίπεδο. Οι εκθέσεις σχετικά με αυτές τις συνεδριάσεις που συντάσσονται κάθε μήνα από τα κράτη μέλη ενίσχυσαν την ποιότητα, τη συνοχή και τη χρησιμότητα των πληροφοριών που χορηγούν για τα εθνικά τους σχέδια. Κατά το 2008, τα κράτη μέλη υπέβαλαν τις μηνιαίες εκθέσεις τους για την πρόοδο που έχει σημειωθεί, σε συνάρτηση με το καθεστώς τους ως συμμετέχουσες χώρες είτε στη λειτουργική δοκιμή του συστήματος είτε στην προσωρινή δοκιμή αποδοχής του συστήματος ή ακόμα υπό την ιδιότητα χώρας μη συμμετέχουσας στις δοκιμές. Αναφέρθηκαν πρόοδοι όσον αφορά τα έξι στάδια που πρέπει να διανυθούν, κυρίως όσον αφορά την κατάσταση προετοιμασίας για τη σύνδεση με το δίκτυο και το περιβάλλον δοκιμών, για την υλοποίηση των δοκιμών συμμόρφωσης, για τη δημιουργία προξενικών υπηρεσιών στη Βόρειο Αφρική και για τη διεξαγωγή δοκιμών με το ηλεκτρονικό ταχυδρομείο VIS. Οι υπηρεσίες της Επιτροπής έλαβαν εξίσου πληροφορίες για την πρόοδο που είχε σημειωθεί σε εθνικό επίπεδο στις χώρες που θα εφαρμόσουν μεταγενέστερα το σύνολο του κεκτημένου Σένγκεν. Τα περισσότερα κράτη μέλη ανέφεραν σταθερά ότι προχωρούν σύμφωνα με τις προθεσμίες που έχουν ορισθεί για τα διάφορα στάδια, αλλά ορισμένα άλλα είναι σαφές ότι αντιμετωπίζουν δυσκολίες όσον αφορά την ανάπτυξη του εθνικού τους συστήματος. Λαμβάνοντας υπόψη το διαφορετικό βαθμό προετοιμασίας, τα εθνικά συστήματα ορισμένων κρατών μελών ενδέχεται να μην είναι έτοιμα για τις δοκιμές και τη σύνδεση με το κεντρικό σύστημα σύμφωνα με το καθορισμένο χρονοδιάγραμμα.

2.1.8. Φίλοι του VIS

Κατά τη συνεδρίαση της SCIFA (στρατηγική επιτροπή για τη μετανάστευση, τα σύνορα και το άσυλο) η οποία πραγματοποιήθηκε το Σεπτέμβριο του 2008, μια ομάδα αποτελούμενη από ανώτατους υπαλλήλους των κρατών μελών που είχαν διοριστεί από τα αρμόδια υπουργεία ανέλαβε την υποχρέωση παρακολούθησης των εθνικών σχεδίων VIS μέχρι την έναρξη λειτουργίας του VIS, έτσι ώστε να κατοχυρωθεί μεταξύ άλλων το γεγονός ότι τα κράτη μέλη θεσπίζουν τις απαραίτητες διατάξεις για να εξασφαλίσουν ότι οι εθνικές αρχές τους που είναι αρμόδιες για τις θεωρήσεις (ή άλλο κράτος μέλος που ενεργεί εξ ονόματός τους) συγκεντρώνουν και διαβιβάζουν στο VIS τα δεδομένα που αφορούν τις αιτήσεις θεώρησης, τηρώντας το χρονοδιάγραμμα σταδιακής εγκαθίδρυσης του VIS σε περιφερειακό επίπεδο.

Αυτή η ομάδα συνήλθε για πρώτη φορά το Δεκέμβριο στο Παρίσι κατά τη διάρκεια της γαλλικής προεδρίας. Κατά την εν λόγω συνεδρίαση, εξετάσθηκαν τα τέσσερα αιτήματα αλλαγών οι οποίες πρέπει να επέλθουν πριν από τη λειτουργική δοκιμή του συστήματος, συμπληρωματικά με την προξενική συνεργασία, την περιφερειακή εγκατάσταση, τη διοργάνωση σχεδίων και τη χορηγούμενη υποστήριξη στα κράτη μέλη. Η ομάδα συνέστησε στο COREPER να εγκρίνει τις αλλαγές που ζητήθηκαν από τα κράτη μέλη υπό τον όρο ότι καμία άλλη αίτηση αλλαγής δεν θα γίνει δεκτή πριν από τη θέση σε λειτουργία του VIS. Κατά συνέπεια, η θέση σε λειτουργία του VIS θα αναβληθεί για έξι μήνες. Οι φίλοι του VIS θα συμβάλουν επίσης στο συντονισμό της περιφερειακής εγκατάστασης του VIS, στη διοργάνωση των επιχειρησιακών διεργασιών και της ροής των εργασιών στις προξενικές υπηρεσίες και στα συνοριακά σημεία διέλευσης, στην ανάπτυξη δημοσίων σχέσεων (όλοι οι παράγοντες), στην παραγωγή στατιστικών και εκθέσεων. Σε συνεργασία με την Επιτροπή, η ομάδα θα επεξεργαστεί έναν κατάλογο ελέγχου των δραστηριοτήτων των κρατών μελών όσον αφορά την τεχνική, προξενική και συνοριακή προετοιμασία και θα εξασφαλίσει την παρακολούθηση.

2.1.9. Εγκατάσταση του VIS στις προξενικές υπηρεσίες και στα σημεία διέλευσης των συνόρων

Σύμφωνα με την πρόταση τροποποίησης της προξενικής εγκυκλίου, τα κράτη μέλη συγκεντρώνουν βιομετρικά αναγνωριστικά στοιχεία - που συμπεριλαμβάνουν εικόνα του προσώπου και δακτυλικά αποτυπώματα – των αιτούντων θεώρηση στις προξενικές υπηρεσίες τους. Κατά την προετοιμασία της εγκατάστασης του VIS στις προξενικές υπηρεσίες, το πιλοτικό σχέδιο για τη λήψη, αποθήκευση και επαλήθευση βιομετρικών δεδομένων από αιτούντες θεώρηση (BIODEV II) συνεχίστηκε κατά την περίοδο αναφοράς και παρατάθηκε στην πραγματικότητα μέχρι τα τέλη Μαρτίου 2009. Αυτή η παράταση αφορά το ήμισυ των χωρών που συμμετείχαν αρχικά στο BIODEV II (Γαλλία, Βέλγιο, Γερμανία και Αυστρία). Μέχρι σήμερα τα αποτελέσματα που έχουν προκύψει προσδιορίζουν ότι, για τη λήψη δακτυλικών αποτυπωμάτων καλής ποιότητας από τους αιτούντες θεώρηση, πρέπει να εξασφαλιστεί εκτεταμένη κατάρτιση των υπαλλήλων και να δοθεί η δυνατότητα πολλαπλών λήψεων για να μειωθούν τα ποσοστά αποτυχίας.

Σύμφωνα με τον τροποποιημένο κώδικα συνόρων του Σένγκεν, τα κράτη μέλη θα πρέπει να είναι έτοιμα να χρησιμοποιήσουν το VIS σε όλα τα σημεία διέλευσης των συνόρων, με σκοπό την επαλήθευση στο σύστημα δεδομένων των στοιχείων όλων των δικαιούχων θεώρησης, είκοσι ημέρες μετά τη θέση σε λειτουργία του VIS στην πρώτη προξενική περιφέρεια. Τα συμπεράσματα του Συμβουλίου που δημοσιεύθηκαν κατά τη διάρκεια της βρετανικής προεδρίας προσδιόριζαν ότι η πρώτη περιφέρεια που ορίστηκε για την εγκατάσταση στα προξενεία ήταν η Βόρειος Αφρική και ότι το VIS θα έπρεπε στη συνέχεια να εγκατασταθεί εντός προθεσμίας δύο ετών στις άλλες περιοχές σύμφωνα με σειρά που θα πρέπει να καθοριστεί με τη διαδικασία της επιτροπολογίας.

2.2. Διαχείριση του σχεδίου από την Επιτροπή

2.2.1. Σχεδιασμός και προϋπολογισμός

Στο γενικό προϋπολογισμό του 2008, οι πιστώσεις ανάληψης υποχρεώσεων ανέρχονται συνολικά σε 20 εκατ. ευρώ, εκ των οποίων 2.000.000 ευρώ τοποθετήθηκαν στο αποθεματικό. Το 2008, οι δαπάνες συνίσταντο ουσιαστικά σε δαπάνες για την προετοιμασία συμπληρωματικών βιομετρικών στοιχείων, την εξωτερική βοήθεια για τη διαχείριση του σχεδίου και την εξασφάλιση ποιότητας, δαπάνες εκμετάλλευσης στις φάσεις ανάπτυξης και αλλαγές του VIS (λόγω εξέλιξης των νομοθετικών κειμένων και αιτήσεων αλλαγών που υποβλήθηκαν από τα κράτη μέλη). Ανελήφθη το 88,21% του συνόλου των πιστώσεων που διατέθηκαν για το VIS και το 95,13% των πιστώσεων πληρωμών είχε καταβληθεί μέχρι τα τέλη της περιόδου αναφοράς της παρούσας έκθεσης. Το σχετικό κονδύλιο του προϋπολογισμού είναι το κονδύλιο 18.02.05.

Πιστώσεις αναλήψεων υποχρεώσεων και πιστώσεις πληρωμών για το 2008

Διαθέσιμες πιστώσεις αναλήψεων υποχρεώσεων | Δαπανηθείσες | Σύνολο % | Διαθέσιμες πιστώσεις πληρωμών | Δαπανηθείσες | Σύνολο % |

€18.745.376,30 | €16.535.020,04 | 88,21 % | 14.657.396,30 | 13.943.795,81 | 95,13 % |

2.2.2. Διαχείριση των κινδύνων

Σύμφωνα με τις βέλτιστες πρακτικές, οι κίνδυνοι που συνδέονται με το σχέδιο προσδιορίζονται, αξιολογούνται και ελέγχονται με σταθερό τρόπο σε τρία επίπεδα. Ο κύριος ανάδοχος ανάπτυξης αξιολογεί τους κινδύνους που έχουν σχέση με τις δραστηριότητες που καλύπτονται από τη σύμβασή του (ανάπτυξη του κεντρικού συστήματος, υποστήριξη και κατάρτιση). Τα κράτη μέλη ελέγχουν τους κινδύνους που συνδέονται με τα εθνικά τους σχέδια. Οι υπηρεσίες της Επιτροπής αξιολογούν από την πλευρά τους γενικούς κινδύνους που εμφανίζει το σχέδιο, συμπεριλαμβανομένων για παράδειγμα των καθηκόντων του κύριου αναδόχου ανάπτυξης, των εθνικών σχεδίων, της προετοιμασίας των λειτουργικών εγκαταστάσεων και της θέσπισης των νομικών μέσων. Οι κίνδυνοι ταξινομούνται ανάλογα με το επίπεδο έκθεσης, το οποίο μπορεί να είναι υψηλό, μέσο ή χαμηλό. Η Επιτροπή εξετάζει συστηματικά τους κινδύνους με τα κράτη μέλη, κατά τις συνεδριάσεις των εθνικών διαχειριστών του σχεδίου (NPM) και του συμβουλίου διαχείρισης του σχεδίου.

Κατά τη σχετική περίοδο, μεταξύ των κινδύνων που εντοπίστηκαν, ο πιο σημαντικός ήταν η ενδεχόμενη αδυναμία του κυρίου ανάδοχου ανάπτυξης (Main Development Contractor) να μην μπορεί να προσφέρει υπηρεσίες με το απαιτούμενο επίπεδο ποιότητας και εντός των προθεσμιών που είχαν συμφωνηθεί. Ένας άλλος σημαντικός κίνδυνος είχε σχέση με τις συμπληρωματικές αιτήσεις αλλαγών και τις καθυστερήσεις των εθνικών συστημάτων. Ένας τρίτος σημαντικός κίνδυνος ήταν το ενδεχόμενο να καταστούν αναγκαίες λειτουργικές τροποποιήσεις του VIS λόγω της τροποποίησης της κοινής προξενικής εγκυκλίου. Από την πλευρά του αναδόχου, οι άλλοι κίνδυνοι αφορούσαν κυρίως τον συγχρονισμό μεταξύ του VIS και του BMS κατά τη διάρκεια της περιόδου δοκιμής και τη διαχείριση των διαφόρων εκδόσεων. Όσον αφορά τα κράτη μέλη, υπάρχει ένας κίνδυνος που συνδέεται με το στάδιο προετοιμασίας τους για τις φάσεις δοκιμών. Η Επιτροπή και ο κύριος ανάδοχος ανάπτυξης συνεργάζονται στενά για να περιορίσουν αυτούς τους κινδύνους και τις ενδεχόμενες επιπτώσεις τους στο σχέδιο.

2.2. 3. Συμβούλιο διαχείρισης του σχεδίου (Project management board (PMB))

Κατά το 2008, το συμβούλιο διαχείρισης του σχεδίου συνήλθε δέκα φορές για να εξετάσει με τους διάφορους παράγοντες του σχεδίου, τον κύριο ανάδοχο ανάπτυξης και τον ανάδοχο διασφάλισης της ποιότητας καθώς επίσης με τους αντιπροσώπους της προηγούμενης και της επόμενης προεδρίας, ζητήματα και κινδύνους που συνδέονται με τη συγκεκριμένη διαχείριση.

2.3. Συνεδριάσεις της επιτροπής SIS II

Η επιτροπή SIS II συνήλθε επτά φορές κατά το 2008 προκειμένου να εξετάσει την πρόοδο ανάπτυξης του VIS .

Παράλληλα με τις τακτικές συνεδριάσεις της επιτροπής SIS II, διοργανώθηκαν, με πρωτοβουλία της Επιτροπής, ομάδες εργασίας για το VIS, απαρτιζόμενες από εμπειρογνώμονες των κρατών μελών και διαχειριστές εθνικών προγραμμάτων, για να εξετάσουν συγκεκριμένα τεχνικά ζητήματα και να παρουσιάσουν την κατάσταση προόδου του κεντρικού σχεδίου (βλ. το σημείο 2.1.7).

2.3.1. Επιτροπή SIS-VIS

Κατά το 2008, δημιουργήθηκε η επιτροπή SIS-VIS[18] για να υποστηρίξει την Επιτροπή κατά την άσκηση των εξουσιών της εκτέλεσης σε θέματα που αφορούν τη λειτουργική φάση αμφότερων των σχεδίων SIS II και VIS. Αντίθετα με την επιτροπή SIS II, η συγκεκριμένη επιτροπή δεν περιλαμβάνει και τα δύο σχέδια στην ημερήσια διάταξή της, αλλά οι εθνικοί εμπειρογνώμονες συνέρχονται με διαφορετικές συνθέσεις. Μετά την έναρξη ισχύος του κανονισμού VIS, μπόρεσε να συγκληθεί η πρώτη συνεδρίαση της επιτροπής SIS-VIS ως σύνθεση VIS. Συνήλθε το Νοέμβριο και εξέτασε τον εσωτερικό κανονισμό καθώς και το σχέδιο προδιαγραφών του ηλεκτρονικού ταχυδρομείου VIS. Κατά τη διάρκεια του έτους 2009, θα παραμείνει αρμόδια για την έκδοση αποφάσεων επιτροπολογίας που έχουν σχέση με τους κανόνες εφαρμογής.

2.3.2. Συμβούλιο διαχείρισης των αλλαγών (Change Management Board (CMB))

Το συμβούλιο διαχείρισης των αλλαγών δημιουργήθηκε κατά την περίοδο αναφοράς της παρούσας έκθεσης, ως συμβουλευτική ομάδα της επιτροπής SIS-VIS (σύνθεση VIS). Διατυπώνει συστάσεις για τη διαχείριση της διάρθρωσης του VIS κατά τη διάρκεια της φάσης ανάπτυξης, συμπεριλαμβανομένων των δοκιμών, με σκοπό τη μεταγενέστερη εξέτασή τους κατά τη συνεδρίαση των εθνικών διαχειριστών του σχεδίου (NPM) και υποβάλει έκθεση στην επιτροπή SIS-VIS (σύνθεση VIS ).

2.3.3. Συμβουλευτική ομάδα δοκιμών (Test Advisory Group (TAG))

Η συμβουλευτική ομάδα δοκιμών δημιουργήθηκε κατά τη σχετική περίοδο, ως συμβουλευτική ομάδα της επιτροπής SIS-VIS (σύνθεση VIS). Φροντίζει ώστε να χρησιμοποιείται διαρθρωμένη διαδικασία για την εξέταση και την επίλυση των ζητημάτων που έχουν σχέση με τις δοκιμές και παρέχει συμβουλές για την καλή διεξαγωγή των δοκιμών του VIS. Διατυπώνει συστάσεις για τις δοκιμές του VIS κατά τη διάρκεια όλων των φάσεων των δοκιμών, ιδιαίτερα όταν συμμετέχουν άμεσα τα κράτη μέλη.

2.3.4. Ομάδα εμπειρογνωμόνων του ηλεκτρονικού ταχυδρομείου του VIS (VIS Mail Expert Group(VIS MEG))

Για την υποστήριξη της εφαρμογής του μηχανισμού επικοινωνίας του VIS (VIS Mail), το οποίο θα κάνει χρήση της υποδομής του VIS και θα αποτελείται από έναν κεντρικό αναμεταδότη και εθνικούς εξυπηρετητές ηλεκτρονικού ταχυδρομείου, η ανεπίσημη ομάδα εμπειρογνωμόνων του VIS Mail (VIS MEG) δημιουργήθηκε το Φεβρουάριο στο πλαίσιο της συνεδρίασης των διαχειριστών των εθνικών σχεδίων.

Συνέρχεται ανά μήνα και εκπροσωπούνται σε αυτήν τουλάχιστον δέκα κράτη μέλη. Αφού συμφωνήθηκε σχέδιο και στρατηγική υψηλού επιπέδου για τη θέση σε λειτουργία του VIS κατά τη συνεδρίαση των εθνικών διαχειριστών του σχεδίου (NPM) που πραγματοποιήθηκε τον Απρίλιο 2008, στη συνέχεια καταρτίστηκε σχέδιο προδιαγραφών του VIS Mail. Η τελική έκδοση εγκρίθηκε ανεπίσημα κατά τη συνεδρίαση των εθνικών διαχειριστών του σχεδίου (NPM) που πραγματοποιήθηκε τον Οκτώβριο. Το σχέδιο απόφασης σχετικά με τις προδιαγραφές του VIS Mail υποβλήθηκε στην επιτροπή SIS-VIS (σύνθεση VIS), η οποία θα κληθεί να διατυπώσει γνώμη για την απόφαση κατά τις αρχές του 2009.

Παράλληλα με την επεξεργασία των προδιαγραφών του VIS Mail, η ομάδα εμπειρογνωμόνων εξέτασε το λεπτομερές σχέδιο εφαρμογής του συστήματος. Τα έγγραφα τα οποία χρειάζονται τα κράτη μέλη για τις δοκιμές χορηγήθηκαν εν μέρει από τον ανάδοχο που είναι αρμόδιος για τον κεντρικό αναμεταδότη ηλεκτρονικού ταχυδρομείου (VIS Network Contractor) και εν μέρει από την ομάδα εμπειρογνωμόνων. Οι εργασίες της Επιτροπής και των κρατών μελών, σε συνεργασία με τον ανάδοχο του δικτύου (Network Contractor) υποστηρίζονται από τον ανάδοχο που είναι αρμόδιος για την υποστήριξη και την εξασφάλιση της ποιότητας (Support and Quality Assistance Contractor).

3. Συμπεράσματα και προοπτικές

Το 2008 χαρακτηρίστηκε από την εκτέλεση του νέου χρονοδιαγράμματος που βασίσθηκε στην ανάλυση του εγκριθέντος νομικού πλαισίου και από την υλοποίηση των εργασιών που είναι απαραίτητες για την ενσωμάτωση του BMS στο VIS. Κατά τη διάρκεια της περιόδου αναφοράς της έκθεσης, οι προσπάθειες συγκεντρώθηκαν ουσιαστικά στην οριστικοποίηση των τεχνικών προδιαγραφών του συστήματος και στην προετοιμασία των δοκιμών. Πραγματοποιήθηκαν και έγιναν δεκτές οι δοκιμές αποδοχής εργοστασίου (FAT) και είναι υπό διεξαγωγή οι προετοιμασίες για τις δοκιμές συμμόρφωσης (compliance testing) με τα κράτη μέλη. Η συνεργασία με τα κράτη μέλη σε πολιτικό επίπεδο ενισχύθηκε περαιτέρω μέσω της δημιουργίας των Φίλων του VIS. Το χρονοδιάγραμμα του VIS που εγκρίθηκε το 2007 διατηρήθηκε σε κεντρικό επίπεδο και θα μπορούσε να έχει τηρηθεί αν τα κράτη μέλη δεν είχαν ομόφωνα ζητήσει, κατά τα τέλη του έτους, την εφαρμογή τεσσάρων αλλαγών. Αυτές οι αλλαγές κατέστησαν αναγκαία την κατά έξι μήνες αναβολή της προθεσμίας που είχε ορισθεί για την έναρξη λειτουργίας. Όλοι οι παράγοντες συνεργάζονται στενά για την επίτευξη αυτού του στόχου εντός του 2009.

[1] Η τέταρτη έκθεση φέρει τον τίτλο έκθεση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την ανάπτυξη του συστήματος πληροφοριών για τις θεωρήσεις (VIS) κατά το 2007, COM(2008) 714 τελικό της 10.11.2008.

[2] ΕΕ L 213, της 15.6.2004, σ. 5.

[3] Το κοινό πλαίσιο επιτροπολογίας για αμφότερα τα σχέδια SIS II και VIS κατά το στάδιο ανάπτυξης, που θεσπίστηκε δυνάμει του άρθρου 5 παράγραφος 1 του κανονισμού αριθ. 2424/2001 (ΕΕ L 328, 13.12.2001, σ. 4).

[4] Δημιουργήθηκε από το άρθρο 51, παράγραφος 1, του κανονισμού (EΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του συστήματος πληροφοριών Σένγκεν (SIS II).

[5] Κανονισμός (EΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το σύστημα πληροφοριών για τις θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS) – ΕΕ L 218 της 13.08.2008, σ.60

[6] Βλ. για περισσότερες διευκρινίσεις το σημείο 2.1.2 .

[7] Κανονισμός (EΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το σύστημα πληροφοριών για τις θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS) – ΕΕ L 218 της 13.08.2008, σ.60

[8] Απόφαση 2008/633/ΔΕΥ του Συμβουλίου, της 23ης Ιουνίου 2008, σχετικά με την πρόσβαση στο σύστημα πληροφοριών για τις θεωρήσεις (VIS) των εντεταλμένων αρχών των κρατών μελών καθώς και της Ευρωπόλ, προς αναζήτηση δεδομένων για την πρόληψη, εξακρίβωση και διερεύνηση τρομοκρατικών πράξεων και άλλων σοβαρών αξιόποινων πράξεων (απόφαση VIS ) – έγγραφο του Συμβουλίου 11077/07

[9] Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση της κοινής προξενικής εγκυκλίου περί θεωρήσεων εισόδου για τις διπλωματικές και τις έμμισθες προξενικές αρχές σε σχέση με την εισαγωγή των βιομετρικών στοιχείων, συμπεριλαμβανομένων διατάξεων για την οργάνωση της παραλαβής και της διεκπεραίωσης των αιτήσεων θεώρησης '- διοργανικός φάκελος;: 2006/0088 (COD)

[10] Κανονισμός (EΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), ΕΕ L 105, της 13.4.2006, σ. 1.

[11] Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση κοινοτικού κώδικα θεωρήσεων, COM (2006) 403 τελικό

[12] Αυτές οι αιτήσεις αλλαγών αφορούσαν την εφαρμογή βιομετρικών στοιχείων στο VIS, και κυρίως τη δυνατότητα διεξαγωγής επαληθεύσεων χρησιμοποιώντας λιγότερο από τέσσερα δάκτυλα και αποφεύγοντας τον προσδιορισμό του/των συγκεκριμένου/ων δακτύλου/ων που χρησιμεύουν για την επαλήθευση στο σύστημα. Δύο άλλες αιτήσεις αλλαγών αφορούσαν την ενημέρωση της μήτρας με το ρόλο των τελικών χρηστών για το VIS και την επέκταση των δικαιωμάτων πρόσβασης στις αρχές του τρίτου πυλώνα σύμφωνα με την απόφαση 2008/633/ΔΕΥ του Συμβουλίου της 23ης Ιουνίου 2008.

[13] Βλ. το σημείο 2.1.6.

[14] Έκδοση 1.22 των DTS και έκδοση 1.72 του ICD

[15] Ανεστάλη το 2007 λόγω της καθυστερημένης έγκρισης της νομικής βάσης του VIS και της επίπτωσής της στο συνολικό χρονοδιάγραμμα

[16] Κατά το τέλος του έτους, οι έξι χώρες που συμμετείχαν στις δοκιμές OST ήταν η Γερμανία, η Εσθονία, η Ιταλία, η Νορβηγία, η Σλοβενία και η Σουηδία

[17] Ο κατάλογος αυτών των χωρών μπορεί να αλλάξει σε συνάρτηση με την κατάσταση προετοιμασίας καθενός, αλλά κατά τη στιγμή σύνταξης της παρούσας έκθεσης στον κατάλογο αυτό συμπεριλαμβάνονταν τα ακόλουθα κράτη μέλη: Αυστρία, Ισπανία, Γαλλία, Ουγγαρία, Λετονία, Λιθουανία, Πορτογαλία, Τσεχική Δημοκρατία, Σλοβακία και Ισπανία.

[18] Δημιουργήθηκε από το άρθρο 51, παράγραφος 1, του κανονισμού (EΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ης Δεκεμβρίου 2006, σχετικά με τη δημιουργία, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II).